《吾欲卜居海上未有定止先作诗寄紫步刘子彬》
元代·成廷圭

满目风尘秪自怜，轻装已办有行缠。也知避乱依城郭，更欲移家傍渚田。

紫步于今无士马，沧溟何处有神仙。桃源只在人间世，还许渔郎放钓船。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。